ЕК договаря с Лондон преходния период за Брекзит Утвърдените преговорни насоки предвиждат в преходния срок от 30 март 2019 до 31 декември 2020 година Великобритания да прилага изцяло правото на ЕС , като същевременно не участва в общностните решения , предаде БТА . Днешното решение бе прието бързо и очакваме преговорите също да приключат бързо , коментира вицепремиерът Екатерина Захариева , която председателства заседанието на Съвета на ЕС . ЕК ще преговаря европейското законодателство в областта на сигурността да бъде прилагано в преходния срок от Лондон по желание , както и досега . Великобритания следва да остане страна по търговските споразумения на ЕС , сключени по време на прехода , макар че няма да участва в приемането им . В този двугодишен срок британската страна ще остане в митническия съюз и в единния пазар , но няма да може да сключва двустранни търговски споразумения , освен ако не получи разрешение от ЕС . От март догодина Великобритания повече няма да има представители в институциите на ЕС . Когато бъде преценено , това правило ще допуска изключения и британски представители ще бъдат канени на отделни срещи на равнище ЕС , без да имат правото на глас .